โรงเรียนกันตังพิทยากร

ประวัติโรงเรียน

โรงเรียนกันตังพิทยากร ทำการสอนครั้งแรก เมื่อ พ.ศ. 2516 ในฐานะเป็นโรงเรียนสาขาของโรงเรียนสภาราชินี จังหวัดตรัง โดยอาศัยสถานที่ของโรงเรียนกันตังในขณะนั้น ซึ่งยังคงเป็น โรงเรียนประถมศึกษาตอนปลาย สังกัดกรมสามัญศึกษา
ต่อมาในปี พ.ศ. 2517 กระทรวงศึกษาธิการได้อนุมัติให้เปิดโรงเรียนมัธยมศึกษาประจำอำเภอกันตังขึ้น ตามประกาศลงวันที่ 25 เมษายน 2517  เริ่มแรกให้ชื่อว่า  “โรงเรียนกันตังวิทยา”  โดยใช้ที่รกร้างว่างเปล่า บริเวณหมู่ 3  ตำบลบางเป้า  ซึ่งมีเนื้อที่ 62 ไร่ 97 ตารางวา ห่างจากตัวอำเภอประมาณ  5 กิโลเมตร และเปิดทำการสอนเมื่อ   วันที่ 17 พฤษภาคม 2517 โดยรับโอนกิจการจากสาขาโรงเรียนสภาราชินี ซึ่งขณะนั้นมีอาคารชั่วคราวเพียง  2 หลัง ต่อมาในปลายปีเดียวกัน ได้เปลี่ยนชื่อเป็น “โรงเรียนกันตังพิทยากร”
ในปี พ.ศ. 2518 ประชาชนและนักเรียนต่างเห็นว่า สถานที่ตั้งเดิมไม่เหมาะสม เนื่องจากไกลย่านชุมชน การคมนาคมไม่สะดวก ขาดระบบสาธารณูปโภคต่างๆ เช่น น้ำ ไฟฟ้า   
จึงร้องเรียนต่อกระทรวงศึกษาธิการเพื่อขอย้ายสถานที่เรียน และย้ายมาเรียนชั่วคราวที่บริเวณด่านกักสัตว์ (คอกวัว) ซึ่งอยู่ใกล้กับโรงเรียนกันตังเดิม
พ.ศ. 2519 กระทรวงศึกษาธิการ ได้ประกาศยุบโรงเรียนกันตัง ให้มารวมกับโรงเรียนกันตังพิทยากร โดยโอนทรัพย์สิน ข้าราชการ และลูกจ้างมารวมกัน โรงเรียนกันตังพิทยากรจึงได้ย้ายมาอยู่ที่โรงเรียนกันตัง ตั้งแต่วันที่ 1 มิถุนายน 2519 เป็นต้นมา
พื้นที่ตั้งโรงเรียนนั้น เดิมเป็นที่ราชพัสดุ มีเนื้อที่ประมาณ 19 ไร่ นับว่าไม่เพียงพอสำหรับการขยายตัวในโอกาสต่อไป   ทางโรงเรียนจึงขอใช้ที่ราชพัสดุอีกแปลงหนึ่งที่อยู่ติดกัน  ทำให้เนื้อที่เพิ่มขึ้นเป็น  37 ไร่ 1 งาน  25 ตารางวา  สำหรับพื้นที่ในตำบลบางเป้า ได้ถูกใช้เป็นสถานที่เรียนวิชาเกษตรและปลูกยางพาราเมื่อประมาณปี  พ.ศ.  2529
ในปี  พ.ศ. 2524   โรงเรียนได้รับอนุมัติ จากกระทรวงศึกษาธิการ ให้เปิดสอนในระดับมัธยมศึกษาตอนปลาย โรงเรียนจึงเปิดรับนักเรียนชั้น ม.ศ.4  ซึ่งปีนั้นเป็นรุ่นสุดท้ายของหลักสูตร 
พ.ศ. 2518 พร้อมกับเปิดรับนักเรียนชั้น ม.4 รุ่นแรกของหลักสูตรใหม่ นับจากนั้นมา โรงเรียนกันตังพิทยากรมีการเรียนการสอนครบทั้ง 2 ระดับ คือ ระดับมัธยมศึกษาตอนต้น และระดับมัธยมศึกษาตอนปลาย

ตราสัญลักษณ์ประจำโรงเรียน

เป็นรูปดวงอาทิตย์ทอรัศมีขึ้นมาเหนือระดับน้ำมีตราสมอเรืออยู่เบื้องหน้า
ดวงอาทิตย์ทอรัศมี หมายถึง สติปัญญาของนักเรียนที่จะเปล่งประกายเจิดจ้า
สมอเรือ หมายถึง เครื่องยึดเหนี่ยวให้มีสติยั้งคิด

คำขวัญโรงเรียน

เสียสละ สามัคคี มีวินัย ตั้งใจเรียน

เอกลักษณ์

กิจกรรมเด่น เน้นคุณธรรม

อัตลักษณ์

บุคลิกดี มีปัญญา

คติพจน์

นตฺถิ ปญฺญาสมา อาภา (แสงสว่างเสมอด้วยปัญญาไม่มี)

ต้นไม้ประจำโรงเรียน

ต้นราชพฤกษ์

ระดับมัธยมศึกษาตอนต้น

แบ่งเป็นสายการเรียนห้องส่งเสริมความสามารถพิเศษวิทยาศาสตร์และคณิตศาสตร์/สายวิทยาศาสตร์และคณิตศาสตร์/สายทั่วไป

ระดับมัธยมศึกษาตอนปลาย

แบ่งเป็นสายการเรียนห้องส่งเสริมความสามารถพิเศษวิทยาศาสตร์และคณิตศาสตร์/สายวิทยาศาสตร์และคณิตศาสตร์/สายศิลป์คำนวณ/สายศิลป์ทั่วไป

อาคารเรียน 1

มีชั้นเดียว เป็นห้องโถงกว้าง ใช้เป็นห้องเรียนการงานอาชีพ

อาคารหอประชุม

หอประชุมราชพฤกษ์ เป็นหอประชุมขนาดใหญ่

อาคารโรงอาหาร

โรงอาหารครู นักเรียนและบุคลากรอื่นๆ/ร้านค้าสวัสดิการโรงเรียน

ลานลีลาวดี

เป็นลานเอนกประสงค์ใช้สำหรับประชุม เล่นกีฬาในร่ม

อาคาร TO BE NUMBER ONE

เป็นอาคารที่ทำการชมรม TO BE NUMBER ONE

ความทรงจำครั้งประวัติศาสตร์

วันที่ 25 กุมภาพันธ์ 2558 ทูลกระหม่อมหญิงอุบลรัตนราชกัญญา สิริวัฒนาพรรณวดี เสด็จเป็นองค์ประธานเปิดชมรม TO BE NUMBER ONE และศูนย์เพื่อนใจ TO BE NUMBER ONE โรงเรียนกันตังพิทยากร และติดตามผลการดำเนินงานของชมรม TO BE NUMBER ONE จังหวัดตรัง และทรงเป็นประธานการแสดงคอนเสิร์ตร่วมกับสมาชิก TO BE NUMBER ONE IDOL 4

ศิษย์เก่าที่มีชื่อเสียง

สมบูรณ์ อุทัยเวียนกุล อดีตสมาชิกสภาผู้แทนราษฎร